O SLOVENSKOM HOMÉROVI
Život a dielo Pavla Dobšinského, kňaza, redaktora, básnika, prekladateľa, pedagóga a zberateľa ľudových rozprávok 

Vernisáž: 10.3.2008 o 15.00 hod.

Miesto vernisáže: 
ŠVK Košice, Hlavná 10, Britské centrum, 1. poschodie

Výstava inštalovaná: 
ŠVK v Košiciach, Hlavná 10, požičovňa – prízemie

Úvodné podujatie Týždňa slovenských knižníc 2008 v Štátnej vedeckej knižnici v Košiciach je venované 180. výročiu narodenia Pavla Dobšinského, ktorého pozná asi každý ako zberateľa ľudových rozprávok a povestí. Bol to však mnohostranný kultúrny tvorca, a knižnica sa pokúsila predstaviť ho aj v iných jeho podobách:  Dobšinský bol básnikom, prozaikom i prekladateľom, bol literárnym kritikom i redaktorom, jazykovedcom i pedagógom, bol vydavateľom i archivárom, ale predovšetkým etnografom-folkloristom.  
Výstavu pripravila Štátna vedecká knižnica v Košiciach zo svojich knižničných dokumentov – z monografií, zborníkov, rôznych vydaní Dobšinského rozprávok,  i z  historického fondu, napr. z dobových časopisov, ako Slovenské pohľady, Černokňažník, z Letopisu Matice slovenskej z roku 1874 či Slovenskej čítanky z roku 1865.
Zaujímavé je napr. rožňavské vydanie Dobšinského Slovenských povestí z roku 1858, Národný zábavník Lipa, v ktorom sú uverejnené Dobšinského básne, či Zborník slovenských národných piesní, povestí, prísloví, porekadiel, hádanok, hier, obyčajov a povier  z roku 1870.
Vernisáž bola pripravená v spolupráci s Krajským osvetovým strediskom, v réžii ktorého bude životopisno-literárne pásmo o živote a diele  Pavla Dobšinského. 

Literárno-dramatické pásmo pripravila pani Klára Sádová, metodička krajského osvetového strediska v Košiciach so študentmi triedy dospelých na Základnej umeleckej škole Bernolákov 26 v Košiciach pod  režijným vedením Mgr. Evy Grohovej.

Hosťom vernisáže bola PhDr. Anna Kucianová zo SNK v Martine.